Ιράν: διαδηλωτές εισέβαλλαν στην βρετανική πρεσβεία στην Τεχεράνη
μετά την ανακοίνωση νέων οικονομικών κυρώσεων από την βρετανική κυβέρνηση
Ιρανοί διαδηλωτές εισέβαλλαν σε δύο κτηριακά συγκροτήματα της Βρετανικής διπλωματικής αποστολής στη Τεχεράνη σε απάντηση των νέων οικονομικών κυρώσεων που επέβαλλε η Βρετανία στο Ιράν. Οι κυρώσεις επιβλήθηκαν στα πλαίσια των πιέσεων που ασκούνται για το πυρηνικό πρόγραμμα της Τεχεράνης. Οι διαδηλωτές έσπασαν παράθυρα, κατέστρεψαν διπλωματικά έγγραφα και κατέβασαν την βρετανική σημαία από την πρεσβεία στο κέντρο της Τεχεράνης. Κατέστρεψαν επίσης ένα πορτρέτο της βασίλισσας Ελισάβετ. Έξω από το κτήριο διαδηλωτές φώναζαν «θάνατος στη Βρετανία» και έβαλαν φωτιά σε ένα διπλωματικό όχημα. Τα ιρανικά μέσα ενημέρωσης μετέδωσαν ότι η αστυνομία διασφάλισε την απομάκρυνση έξι υπαλλήλων της πρεσβείας που είχαν περικυκλωθεί από τους διαδηλωτές σε άλλο κτήριο στη βόρεια Τεχεράνη. Αυτό το κτηριακό συγκρότημα χρησιμοποιούνταν από την πρεσβεία σαν σχολείο και κατοικία βρετανών εργαζόμενων. Οι διαδηλωτές βρίσκονται ακόμα μέσα στο κτήριο της διπλωματικής αποστολής και τα ιρανικά μέσα ενημέρωσης μεταδίδουν ότι οι διαδηλωτές επανήλθαν αφού αρχικά εκδιώχθηκαν από την αστυνομία. Η κρατική τηλεόραση αναφέρει ότι οι διαδηλωτές αρνούνται να φύγουν μέχρις ότου η αστυνομία αφήσει ελεύθερους όσους συνελήφθησαν κατά την πρώτη επίθεση στην πρεσβεία. Το βρετανικό Υπουργείο Εξωτερικών από το Λονδίνο εξέφρασε την οργή του και ζήτησε από τις ιρανικές αρχές να δράσουν «κατεπειγόντως» για την προστασία των διπλωματικών κτηριακών συγκροτημάτων όπως προβλέπει η διεθνής νομοθεσία. Επίσης προτρέπει τους βρετανούς υπηκόους που ζουν στο Ιράν να διατηρήσουν χαμηλό προφίλ και να παραμείνουν στα σπίτια τους. Η Γαλλία και οι ΗΠΑ καταδίκασαν έντονα τις επιθέσεις. Ο Λευκός Οίκος ζήτησε από το Ιράν να οδηγήσει στη δικαιοσύνη τους υπαίτιους των επεισοδίων.